DA Den Europæiske Unions Tidende L 338/99

KOMMISSIONENS AFGØRELSE

af 18. december 2009

om nedsættelse af en ekspertgruppe for teknisk rådgivning om skolefrugtordningen

(2009/986/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) For at sikre en vellykket indførelse af skolefrugtordningen, der er indført ved Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), ændret ved Rådets forordning (EF) nr. 13/2009 (2), i det følgende benævnt »skolefrugtordning«, bør Kommissionen kunne modtage teknisk ekspertrådgivning fra et forum af eksperter inden for ernæring, epidemiologi, folkesundhed og sundhedsfremme, adfærds- og socialforskning og evaluering.

(2) Det er derfor nødvendigt at nedsætte en uafhængig gruppe af eksperter og at fastlægge dennes opgaver og struktur.

(3) Ekspertgruppen bør rådgive Kommissionen på en lang række områder vedrørende indførelse, kontrol og evaluering af skolefrugtordningen. Kommissionen bør også modtage bistand fra ekspertgruppen til udarbejdelsen af den rapport, som er nævnt i artikel 184, stk. 5, i forordning (EF) nr. 1234/2007.

(4) Medlemmerne af ekspertgruppen bør udnævnes personligt og yde uafhængig rådgivning til Kommissionen. Medlemmerne af ekspertgruppen bør supplere hinanden, hvad deres baggrund angår, og kombineret have både videnskabelig og praktisk viden. Sammensætningen af ekspertgruppen bør afspejle en passende geografisk balance inden for Den Europæiske Union.

(5) Kommissionens repræsentant i ekspertgruppen bør kunne invitere eksperter eller observatører, som har erfaring inden for det pågældende område, til at deltage i gruppens arbejde.

(6) Der bør fastsættes regler for videregivelse af oplysninger fra ekspertgruppens medlemmer, uden at det berører Kommissionens sikkerhedsforskrifter, der er fastsat i bilaget til Kommissionens afgørelse 2001/844/EF, EKSF, Euratom (3).

(7) Personlige oplysninger om medlemmerne af ekspertgruppen vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (4) —

VEDTAGET FØLGENDE AFGØRELSE:

Artikel 1

Ekspertgruppe for teknisk rådgivning om skolefrugtordningen

Der oprettes en ekspertgruppe, der yder teknisk rådgivning om skolefrugtordningen, i det følgende benævnt »ekspertgruppen«.

Artikel 2

Opgaver

Ekspertgruppens opgave er at bistå Kommissionen med:

a) at indføre, kontrollere og evaluere skolefrugtordningen, som er indført ved forordning (EF) nr. 1234/2007, i det efterfølgende benævnt »skolefrugtordning«, gennem ekspertrådgivning

b) udarbejdelsen af rapporten, der er nævnt i artikel 184, stk. 5, i forordning (EF) nr. 1234/2007.

Artikel 3

Høring

1. Kommissionen kan høre ekspertgruppen om alle spørgsmål vedrørende anvendelsen af skolefrugtordningen.

2. Formanden for ekspertgruppen kan råde Kommissionen til at høre ekspertgruppen om specifikke spørgsmål.

Artikel 4

Sammensætning — udnævnelse

1. Ekspertgruppen består af ti medlemmer. Dens sammensætning afspejler en passende geografisk balance inden for Den Europæiske Union.

2. Kommissionen udnævner medlemmerne af ekspertgruppen blandt specialister:

a) med ekspertise inden for ernæring, epidemiologi, folkesundhed og sundhedsfremme, adfærds- og socialforskning og evaluering

b) med en passende viden til at rådgive Kommissionen om indførelse, kontrol og evaluering af skolefrugtordningen, og

c) som har reageret på en offentlig indkaldelse af ansøgninger.

3. Kommissionen kan desuden opstille en liste over personer, der ikke har kunnet udnævnes som faste medlemmer af ekspertgruppen, selv om disse under udvælgelsesproceduren blev anset for egnede. Listen kan bruges til at udnævne suppleanter til ekspertgruppen.

4. Medlemmerne af ekspertgruppen udnævnes personligt og rådgiver Kommissionen uafhængigt af instruktioner udefra.

5. Medlemmerne af ekspertgruppen udnævnes for en periode på tre år og kan genudnævnes, dog højst i tre på hinanden følgende perioder. De forbliver medlemmer, indtil de udskiftes i overensstemmelse med stk. 6, eller deres mandat udløber.

6. Medlemmer, som ikke længere er i stand til at bidrage effektivt til ekspertgruppens arbejde, som træder tilbage, eller som ikke overholder bestemmelserne i denne artikels stk. 4 eller artikel 339 i traktaten om Den Europæiske Unions funktionsmåde, kan udskiftes i den resterende del af deres mandatperiode.

7. Medlemmerne afgiver hvert år en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed. De skal også før hvert møde tilkendegive særinteresser, der kan anfægte deres uafhængighed i forhold til punkterne på dagsordenen.

8. Medlemmernes navne og navnene på de personer, som er opført på listen nævnt i stk. 3, offentliggøres på Generaldirektoratet for Landbrug og Udvikling af Landdistrikters websted og i registret over ekspertgrupper. Indsamling, forvaltning og offentliggørelse af navnene finder sted i overensstemmelse med forordning (EF) nr. 45/2001.

Artikel 5

Virkemåde

1. Ekspertgruppen vælger en formand og to næstformænd blandt sine medlemmer ved simpelt flertal.

2. En repræsentant for Kommissionen kan deltage i ekspertgruppens møder. Repræsentanten kan invitere eksperter eller observatører med særlig ekspertise inden for et emne, der er opført på ekspertgruppens dagsorden, til at deltage i gruppens arbejde.

3. Oplysninger, der er erhvervet ved deltagelse i ekspertgruppens arbejde, må ikke videregives, hvis disse oplysninger efter Kommissionens opfattelse angår fortrolige spørgsmål.

4. Ekspertgruppen mødes almindeligvis i Kommissionens lokaler i overensstemmelse med de nærmere bestemmelser og den tidsplan, der fastsættes af Kommissionen. Sekretariatsarbejdet varetages af Kommissionen. Andre tjenestemænd i Kommissionen med interesse i de emner, der behandles på ekspertgruppens møder, kan deltage i disse møder.

5. Ekspertgruppen fastsætter selv sin forretningsorden på basis af Kommissionens standardforretningsorden (5) ved simpelt flertal.

6. Kommissionen kan på internettet offentliggøre ekspertgruppens dagsordener, protokollater, mødereferater, konklusioner, delkonklusioner eller arbejdsdokumenter på originalsproget.

Artikel 6

Mødeudgifter

1. Kommissionen godtgør rejseudgifter og, hvis relevant, opholdsudgifter for medlemmer og eksperter i forbindelse med ekspertgruppens arbejde i overensstemmelse med Kommissionens gældende regler for godtgørelser til eksterne eksperter.

2. Medlemmer, eksperter og observatører modtager ikke vederlag for det udførte arbejde.

3. Mødeudgifter godtgøres inden for rammerne af det årsbudget, der tildeles af den kompetente tjenestegren i Kommissionen.

Artikel 7

Ikrafttræden

Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 18. december 2009. På Kommissionens vegne José Manuel BARROSO Formand

(1) EUT L 299 af 16.11.2007, s. 1.

(2) EUT L 5 af 9.1.2009, s. 1.

(3) EUT L 317 af 3.12.2001, s. 1.

(4) EUT L 8 af 12.1.2001, s. 1.

(5) Bilag III til dokument SEK(2005) 1004 af 27.7.2005.